再次前韻
作者：胡寅
朝代：宋

paragraphs: 經年與花別，花意不相忘。
綽約素情在，掃除時世籹。
楚人輕剪伐，北客護垣牆。
半樹竹亭亞，幾株溪水陽。
可模非絕代，難學是生香。
當結珠宮伴，休吹玉笛長。
賞心甘爛醉，被惱漫顛狂。
正當映喬岳，未應浮碧湘。
松筠共瀟灑，雪月佐輝光。
自保孤根暖，寧隨百草芳。
遠天方絢白，細雨便垂黄。
佳實收功地，君羹必可嘗。